মৌলভীবাজার, ১২ জুলাই :: মৌলভীবাজার শহরে বন্ধুকে ছুরিকাঘাত করে পৌনে ৩ লাখ টাকা ছিনিয়ে নিয়েছে অপর এক `বন্ধু। আজ মঙ্গলবার সন্ধ্যায় পৌরশহরের গোবিন্দশ্রী এলাকায় এ ঘটনা ঘটে। স্থানীয় প্রত্যক্ষদর্শী ও পুলিশ সূত্র জানায়, আজ সন্ধ্যার দিকে শহরের গোবিন্দশ্রী এলাকার ব্যবসায়ী ছাদিকুর রহমান (৩০) গাড়ি বিক্রি করে  দুই লাখ ৭০ হাজার টাকা নিয়ে বাসায় যাচ্ছিলেন। এ সময় জুয়েল আহমদ (৩২) নামে তার এক বন্ধু ছাদিকুর রহমানকে একটি কাঠের দোকানে ডেকে নিয়ে ছুরিকাঘাত করে ওই টাকা নিয়ে দ্রুত পালিয়ে যায়। এ সময় স্থানীয়রা আহত ব্যবসায়ীকে রক্তাক্ত অবস্থায় উদ্ধার করে মৌলভীবাজার সদর হাসপাতালে ভর্তি করে। সেখানে তার শারীরিক অবস্থার অবনতি ঘটলে দ্রুত তাকে সিলেট ওসমানী মেডিকেল কলেজ হাসপাতালে স্থানান্তর করা হয়। মৌলভীবাজার মডেল থানার উপ-পরিদর্শক (এসআই) আনোয়ার হোসেন ঘটনার সত্যতা স্বীকার করে জানান, পুলিশ ঘটনাস্থল পরিদর্শন করেছে। জুয়েলকে গ্রেফতারের  চেষ্টা চলছে।